จับตาผลประชุม กนง. ตัวชี้นำทิศทาง SET พรุ่งนี้
บล.ซีไอเอ็มบี (ประเทศไทย) มองแนวโน้มการลงทุนในวันพรุ่งนี้ (5 ส.ค.) ยังต้องรอติดตามผลการประชุมคณะกรรมการนโยบายการเงิน (กนง.) ที่ตลาดคาดว่าอาจคงอัตราดอกเบี้ยนโยบายไว้ในระดับเดิม จะทำให้ตลาดหุ้นรีบาวด์ได้ตามเทคนิค แต่หากปรับลดอาจกดดันให้ดัชนีหุ้นไทยปรับตัวลงต่อได้ พร้อมให้แนวรับ 1,415 จุด ส่วนแนวต้าน 1,440-1,450 จุด
4 ส.ค. 2558

นายธีรวุฒิ กานต์นิภากุล ผู้ช่วยผู้อำนวยการฝ่ายวิเคราะห์หลักทรัพย์ บล.ซีไอเอ็มบี (ประเทศไทย) เปิดเผยถึงตลาดหุ้นไทยวันนี้ (4 ส.ค.) ปรับตัวลดลงในทิศทางเดียวกับตลาดหุ้นในต่างประเทศ จากแรงขายหุ้นในกลุ่มพลังงานหลังราคาน้ำมันดิบยังคงปรับตัวลงอย่างต่อเนื่อง โดยราคาน้ำมันในตลาดไนเม็กซ์ได้ปรับตัวลงต่ำสุดในรอบ 5 เดือน อีกทั้งยังเผชิญแรงขายจากนักลงทุนต่างชาติที่ได้ขายหุ้นขนาดใหญ่ออกมาด้วย หลังค่าเงินบาทยังคงมีทิศทางที่อ่อนค่า
สำหรับปัจจัยที่ยังต้องติดตาม คือ ตัวเลขเศรษฐกิจ และผลประกอบการไตรมาส 2/58 ของบริษัทจดทะเบียนที่กำลังทยอยประกาศออกมา ส่วนปัจจัยต่างประเทศ ตลาดฯ รับรู้ไปค่อนข้างมากแล้วเชื่อว่าจะยังไม่ใช่ประเด็นหลักที่กระทบกับภาพรวมตลาดในปัจจุบัน
“วันนี้ตลาดหุ้นปรับตัวลดลงไปตามตลาดหุ้นในต่างประเทศ ซึ่งเป็นแรงขายออกมาในหุ้นขนาดใหญ่ และกลุ่มพลังงาน ขณะที่ช่วงนี้เองเราก็ต้องติดตามตัวเลขเศรษฐกิจ และผลประกอบการบริษัทจดทะเบียนที่จะออกมา และดูว่านักวิเคราะห์จะประเมินอย่างไร ปัจจุบัน P/E ตลาดอยู่ที่ 14.5 เท่า ถือว่าไม่แพง แต่หากประเมินว่ากำไรบริษัทจดทะเบียนจะลดลงอีก ก็จะส่งผลประทบต่อตลาดหุ้นอีกครั้ง เพราะจะทำให้ระดับ P/E ขึ้นไป 15 เท่าอีกครั้ง” นายธีรวุฒิกล่าว
แนวโน้มการลงทุนในวันพรุ่งนี้ (5 ส.ค.) ยังต้องรอติดตามผลการประชุมคณะกรรมการนโยบายการเงิน (กนง.) ที่ตลาดคาดว่าอาจคงอัตราดอกเบี้ยนโยบายไว้ในระดับเดิม จะทำให้ตลาดหุ้นรีบาวด์ได้ตามเทคนิค แต่หากปรับลดอาจกดดันให้ดัชนีหุ้นไทยปรับตัวลงต่อได้ พร้อมให้แนวรับ 1,415 จุด ส่วนแนวต้าน 1,440-1,450 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
WICE ปิดที่ 3.74 บาท เพิ่มขึ้น 0.48 บาท
ADVANC ปิดที่ 244.00 บาท ลดลง 3.00 บาท
PTT ปิดที่ 318.00 บาท ลดลง 9.00 บาท
PK ปิดที่ 6.65 บาท เพิ่มขึ้น 0.95 บาท
KBANK ปิดที่ 180.00 บาท ลดลง 1.50 บาท
 
ที่มา: สำนักข่าวอินโฟเควสท์